রাতেও গণনার মধ্যে সন্ত্রাস চলছে। গ্রাম পঞ্চায়েত মোটামুটি শেষ। সমিতিও অনেকটা শেষ। জেলা পরিষদ এখনও বাকি। এই অবস্থাতেও গ্রাম বাংলায় গণনাকেন্দ্রে ঢুকে সন্ত্রাস চালানোর অভিযোগ আসছে শাসকদলের বিরুদ্ধে। বালুরঘাটে সম্পূর্ণ গণনাকেন্দ্রই দখল করেছে নেয় অস্ত্রধারী দুষ্কৃতীরা। তারা প্রত্যেকেই শাসকদলের আশ্রিত, এমনই অভিযোগ বিরোধীদের। বিরোধীদের অভিযোগ, যে গুলোতে বিজেপি জয়ী হয়েছে, ভিতরে ঢুকে সেগুলোতেই রি-কাউন্টিং করাচ্ছে ওই দুষ্কৃতীরা। সবাইকে গণনাকেন্দ্রের বাইরে বার করে দিয়েছে তারা। ভিতরে গুলিও চলছে আর সেই গুলির আওয়াজ যাতে শোনা না যায় তার জন্য বাইরে পটকা ফাটানো হচ্ছে, অভিযোগ বিজেপির। ভিতরে সংবাদমাধ্যমের কর্মীরাও আটকে রয়েছেন বলে জানা যাচ্ছে। অর্থাৎ দিনভর যে সন্ত্রাসের ছবিটা দেখা যাচ্ছিল, রাতেও  তা খুব একটা বদলাল না। সকাল ৮টা থেকে শুরু হয়েছে গণনা। আর তার পরই রাজ্যজুড়ে অশান্তির খবর আসতে শুরু হয়। অনেক জায়গাতেই বিরোধী এজেন্টদের গণনাকেন্দ্রে ঢুকতে দেওয়া হয়নি। কোথাও কোথাও তাঁদের মেরে বার করে দেওয়া হয়েছে। • দৌলতাবাদের বারবাকপুরে শাসক দলের হামলায় জখম হয়েছিলেন কংগ্রেস প্রার্থীর শ্বশুর এবং দেওর। ওই বুথে এ দিন কংগ্রেস প্রার্থী জয়ী হয়েছেন। গত ২৭ এপ্রিল তাঁরা গুলিবিদ্ধ হয়ে এনআরএস হাসপাতালে ভর্তি হয়েছিলেন। এক সপ্তাহ ভর্তি থাকার পর তাঁরা গ্রামে ফেরেন। • গড়বেতা ১ নম্বর ব্লকের গ্রাম পঞায়েতে ১৬২টি আসনের মধ্যে ১৩৮টিতে নির্বাচন হয়। যে ২৪টি আসনে নির্বাচন হয় সেখানে প্রথম রাউন্ড গণনার শেষে ২৩টিতে এগিয়ে তৃণমূল। • হাঁসখালিতে বিরোধী কাউন্টিং এজেন্টদের রাস্তা থেকেই ভয় দেখিয়ে ফিরিয়ে দেওয়া হল। অভিযোগ তৃণমূলের বিরুদ্ধে। প্রতিবাদে কৃষ্ণনগরের ডি এম অফিসে অবস্থান শুরু বিরোধী কাউন্টিং এজেন্টদের। ত্রিস্তর পঞ্চায়েতের ভোটদান পর্ব মিটেছে সোমবার। কিন্তু, হিংসা শেষ হয়নি। বুধবার পুনর্নির্বাচনেও গণ্ডগোলের একাধিক খবর মিলেছে। আর এই অশান্তির আবহের মধ্যেই আজ সকাল ৮টা থেকে শুরু হল পঞ্চায়েত নির্বাচনের গণনা। স্পষ্ট হয়ে যাবে, ত্রিস্তর পঞ্চায়েতের কোন আসন কার দখলে যাচ্ছে। পাঁচ বছর আগে পঞ্চায়েত ভোটের পরে বোর্ড গঠন হয়েছিল অগস্টে। তাই এ বার বোর্ডের মেয়াদ থাকছে অগস্ট পর্যন্ত। এ বার ভোটের আগেই ৩৪% আসন বিনা প্রতিদ্বন্দ্বিতায় জিতে নিয়েছিল শাসক দল। আদালতে আবেদন হওয়ায় ওই আসনগুলির ফল ঘোষণা স্থগিত রাখতে বলেছে সুপ্রিম কোর্ট। সর্বোচ্চ আদালতে ওই মামলার আবার শুনানি রয়েছে ৩ জুলাই। ওই ৩৪% বাদ দিয়ে বাকি আসনের ফল ঘোষণায় বাধা নেই। সেই ৬৬ শতাংশ আসনেই আজকে ফল ঘোষণা। ২০টি জেলা পরিষদের মোট আসন ৮২৫। ৮২৫ আসনের মধ্যে ভোট হয়েছে ৬২১টিতে। ২০ জেলায় মোট পঞ্চায়েত সমিতি বোর্ড ৩২৯টি। ৩২৯ পঞ্চায়েত সমিতিতে মোট আসন ৯,২১৭। এর মধ্যে ভোট হয়েছে ৬,১১৯টি আসনে। ২০ জেলার মোট গ্রাম পঞ্চায়েত বোর্ড ৩,২১৫টি। ৩,২১৫টি গ্রাম পঞ্চায়েতে মোট আসন ৪৮,৬৫০। এর মধ্যে ভোট হয়েছে ৩১,৭৮৯টি আসনে। রাজ্যে এই নবম পঞ্চায়েত নির্বাচনই প্রথম ভোট, যখন বিরোধীদের হাতে একটিও জেলা পরিষদ নেই। গত বারের ভোটে বিরোধীদের জেতা তিনটি জেলা পরিষদও চলে গিয়েছে শাসকের হাতে। এ বার ভোটের আগে তিন দফায় এবিপি আনন্দ-সি ভোটারের জনমত সমীক্ষা তৃণমূলকেই এগিয়ে রেখেছে। সেই সঙ্গেই রাজ্যে সাম্প্রতিক সব নির্বাচনের প্রবণতা মেনে তৃণমূলের চেয়ে অনেকটা পিছনে থাকলেও তাদের প্রধান প্রতিপক্ষ হিসেবে বিজেপির উঠে আসার ইঙ্গিত রয়েছে। সমীক্ষার সঙ্গে বাস্তব কত দূর মিলছে, তা স্পষ্ট হয়ে যাবে আজই।